CELEX: 52021PC0352
Language: sl
Date: 2021-06-30
Title: Predlog SKLEP SVETA o stališču, ki se zastopa v imenu Evropske unije v Konvenciji o varstvu morskega okolja severovzhodnega Atlantika glede sklepa o razmejitvi in priporočila o upravljanju morskega zavarovanega območja Severnoatlantskega toka in podmorske gore Evlanova (North Atlantic Current and Evlanov Seamount, NACES)

EVROPSKA KOMISIJA
            Bruselj, 30.6.2021
            COM(2021) 352 final
            2021/0173(NLE)
            Predlog
            SKLEP SVETA 
            o stališču, ki se zastopa v imenu Evropske unije v Konvenciji o varstvu morskega okolja severovzhodnega Atlantika glede sklepa o razmejitvi in priporočila o upravljanju morskega zavarovanega območja Severnoatlantskega toka in podmorske gore Evlanova (North Atlantic Current and Evlanov Seamount, NACES)
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki naj se v imenu Unije zastopa v komisiji za varstvo morskega okolja severovzhodnega Atlantika v zvezi s predvidenim sprejetjem sklepa o razmejitvi in priporočila o upravljanju morskega zavarovanega območja Severnoatlantskega toka in podmorske gore Evlanova (North Atlantic Current and Evlanov Seamount, NACES) v okviru Konvencije o varstvu morskega okolja severovzhodnega Atlantika (v nadaljnjem besedilu: Konvencija OSPAR).
            
            
               2.Ozadje predloga
            
            
               2.1.Konvencija OSPAR
            
            
               Cilj Konvencije OSPAR je varstvo morskega območja severovzhodnega Atlantika pred škodljivimi učinki človekovih dejavnosti, da se zaščiti zdravje ljudi in ohranijo morski ekosistemi ter, kadar je to mogoče, obnovijo morska območja, ki so bila resno prizadeta. Podpisalo jo je 16 pogodbenic: Belgija, Danska, EU
                  1
               , Finska, Francija, Nemčija, Islandija, Irska, Nizozemska, Norveška, Portugalska, Španija, Švedska, Združeno kraljestvo, Luksemburg in Švica. Konvencija je bila na voljo za podpis na ministrskem srečanju komisij iz Osla in Pariza 22. septembra 1992 v Parizu, veljati pa je začela 25. marca 1998.
            
            
               2.2.Komisija OSPAR
            
            
               Komisijo OSPAR (ustanovljeno v skladu s členom 10 Konvencije) sestavljajo predstavniki vsake pogodbenice, sestaja pa se v rednih časovnih presledkih in kadar koli zaradi posebnih okoliščin. Njene naloge vključujejo nadzor izvajanja Konvencije in pregled stanja morskega območja, učinkovitost sprejetih ukrepov, prednostnih nalog in potrebe po morebitnih dodatnih ali drugačnih ukrepih.
            
            
               V skladu s členom 20 Konvencije ima vsaka pogodbenica en glas v komisiji. EU je upravičena do števila glasov, ki je enako številu njenih držav članic, ki so pogodbenice Konvencije. EU ne uveljavlja svoje glasovalne pravice, ko jo uveljavljajo njene države članice, in obratno. 
            
            
               Komisija v skladu s členom 15(3) Konvencije sprejme spremembe Konvencije s soglasjem pogodbenic.
            
            
               2.3.Predvidena akta komisije OSPAR
            
            
               Komisija OSPAR naj bi 1. oktobra 2021 med ministrskim delom svojega letnega zasedanja sprejela sklep o razmejitvi in priporočilo o upravljanju morskega zavarovanega območja NACES (v nadaljnjem besedilu: predvidena akta).
            
            
               Predvideni sklep OSPAR o razmejitvi določa morsko zavarovano območje NACES z navedbo geografskih koordinat (zemljepisna širina/dolžina) njegovih meja. Namen predvidenega priporočila OSPAR o upravljanju morskega zavarovanega območja NACES je usmerjati pogodbenice OSPAR pri sprejemanju ukrepov za zaščito in ohranitev morskih ptic in ekosistemov, vključno z njihovo biotsko raznovrstnostjo in procesi, ki podpirajo navedene populacije v skladu s splošnimi in posebnimi cilji ohranjanja iz Priloge k temu priporočilu.
            
            
               Dodatne znanstvene analize, ki so bile opravljene, da bi se opredelil pomen tega območja kot območja iskanja hrane za morske ptice, so predstavljene v izčrpnem dokumentu, objavljenem decembra 2020
                  2
               . Če bi se določilo, bi bilo predlagano morsko zavarovano območje s površino skoraj 600 000 km² (območje velikosti Francije) največje morsko zavarovano območje v mreži OSPAR in bi postalo osmo skupaj določeno morsko zavarovano območje zunaj nacionalne jurisdikcije na morskem območju OSPAR.
            
            
               3.Stališče, ki se zastopa v imenu Unije
            
            
               Potreba po varstvu morske biotske raznovrstnosti in ekosistemov, tudi na morskih območjih zunaj nacionalne jurisdikcije, je bila večkrat priznana. Sklepi Sveta o sporočilu Komisije „Strategija EU za biotsko raznovrstnost do leta 2030 – Vračanje narave v naša življenja“, sprejeti oktobra 2020, pozivajo k več ambicioznosti na 15. konferenci pogodbenic Konvencije o biološki raznovrstnosti, pozdravljajo cilj zavarovanja vsaj 30 % morskih območij EU, od česar bi bila tretjina – torej 10 % morskih območij EU – strogo zavarovana. Poudarjajo tudi, da je to cilj, ki ga morajo države članice doseči skupaj, in priznavajo, da je nujno treba okrepiti prizadevanja za učinkovito upravljanje vseh zavarovanih območij, opredeliti jasne ohranitvene cilje in ukrepe ter jih ustrezno spremljati in zaostriti. Poleg tega poudarjajo, da si je treba prizadevati za sinergije in vzajemne koristi z večstranskimi okoljskimi sporazumi, povezanimi z biotsko raznovrstnostjo, kot je OSPAR, ter vključiti vidike in cilje v zvezi z biotsko raznovrstnostjo v ustrezne mednarodne in regionalne procese. V zvezi s tem potrjujejo, da EU podpira sklenitev ambicioznega pravno zavezujočega mednarodnega sporazuma o morski biotski raznovrstnosti na območjih zunaj nacionalne jurisdikcije v okviru Konvencije Združenih narodov o pomorskem mednarodnem pravu (UNCLOS) v letu 2021. Nazadnje ponovno poudarjajo, da EU podpira določitev treh obsežnih morskih zavarovanih območij v južnem oceanu v okviru Komisije za ohranjanje živih morskih virov na Antarktiki.
            
            
               Glede na ministrsko srečanje OSPAR, ki bo potekalo oktobra, je potrebno določiti stališče Unije, saj je predvideni sklep OSPAR o razmejitvi, ki bo sprejet skupaj s priporočilom o upravljanju morskega zavarovanega območja, pravno zavezujoče besedilo. Čeprav priporočilo ne bi bilo pravno zavezujoče, se predlaga, da stališče Unije zajema oba „predvidena akta“, saj sta tesno povezana. Ker bosta olajšala izpolnitev mednarodnih zavez in ambicij EU ter izboljšala varstvo okolja, se predlaga, da Unija podpre sprejetje sklepa in priporočila.
            
            
               4.Pravna podlaga
            
            
               4.1.Postopkovna pravna podlaga
            
         
         
            
               4.1.1.Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. 
            
            
               4.1.2.Uporaba v obravnavanem primeru
            
            
               Komisija OSPAR je organ, ustanovljen s sporazumom, in sicer s Konvencijo OSPAR.
            
            
               Sklep, ki naj bi ga sprejela komisija OSPAR, je akt s pravnim učinkom, saj so vsi sklepi OSPAR pravno zavezujoči za pogodbenice v skladu s Konvencijo OSPAR (člen 13(2)). Čeprav priporočila niso pravno zavezujoča, je v tem primeru priporočilo OSPAR o upravljanju morskega zavarovanega območja NACES tesno povezano s sklepom OSPAR o razmejitvi, zato je primerno, da se ju zajame v istem stališču Unije.
            
            
               Predvidena akta ne dopolnjujeta ali spreminjata institucionalnega okvira Konvencije OSPAR.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na varstvo okolja.
            
            
               Materialna pravna podlaga za predlagani sklep je zato člen 192(1) PDEU.
            
            
               4.3.Zaključek
            
            
               Pravna podlaga predlaganega sklepa bi moral biti člen 192(1) PDEU v povezavi s členom 218(9) PDEU.
            
            
               2021/0173 (NLE)
            
            
               Predlog
            
            
               SKLEP SVETA
            
            
               o stališču, ki se zastopa v imenu Evropske unije v Konvenciji o varstvu morskega okolja severovzhodnega Atlantika glede sklepa o razmejitvi in priporočila o upravljanju morskega zavarovanega območja Severnoatlantskega toka in podmorske gore Evlanova (North Atlantic Current and Evlanov Seamount, NACES)
            
         
         
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Konvencija o varstvu morskega okolja severovzhodnega Atlantika
                  3
                (v nadaljnjem besedilu: Konvencija), katere pogodbenica je Unija, je začela veljati 25. marca 1998.
            
            
               (2)V skladu s členom 10(3) Konvencije lahko komisija, ustanovljena s členom 10(1) Konvencije (v nadaljnjem besedilu: komisija OSPAR), sprejme sklepe in priporočila v skladu s členom 13 Konvencije.
            
            
               (3)Komisija OSPAR bo na 24. zasedanju, ki bo potekalo 1. oktobra 2021, sprejela sklep o razmejitvi in priporočilo o upravljanju morskega zavarovanega območja Severnoatlantskega toka in podmorske gore Evlanova (v nadaljnjem besedilu: morsko zavarovano območje NACES).
            
            
               (4)Predvideni sklep komisije OSPAR določa morsko zavarovano območje NACES z navedbo njegovih meja.
            
            
               (5)Namen predvidenega priporočila komisije OSPAR je usmerjati pogodbenice pri njihovih dejavnostih in sprejemanju ukrepov za doseganje ohranitvenih ciljev iz Priloge k priporočilu.
            
            
               (6)Med obema predvidenima aktoma komisije OSPAR obstaja tesna povezava, zato je primerno, da se ju zajame v istem stališču Unije.
            
            
               (7)Primerno je, da se določi stališče, ki naj se v imenu Unije zastopa v komisiji OSPAR, saj bo sklep, ki ga bo ta sprejela, za Unijo zavezujoč –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se zastopa v imenu Unije na 24. zasedanju komisije OSPAR, je podpreti sprejetje sklepa o razmejitvi in priporočila o upravljanju morskega zavarovanega območja Severnoatlantskega toka in podmorske gore Evlanova (NACES).
            
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        Sklep Sveta 98/249/ES z dne 7. oktobra 1997 o sklenitvi Konvencije o varstvu morskega okolja severovzhodnega Atlantika (UL L 104, 3.4.1998, str. 1).
               
               
                  
                     (2)
                  
                        
                  https://www.ospar.org/documents?v=43885
                  . 
               
               
                  
                     (3)
                  
                        UL L 104, 3.4.1998, str. 2.